悼逝
作者：張耒
朝代：宋

paragraphs: 結髮爲夫婦，少年共饑寒。
我迂趨世拙，十載困微官。
男兒不終窮，會展淩風翰。
相期脫崎嶇，一笑紓艱難。
秋風摧芳蕙，既去不可還。
滴我眼中血，悲哉摧肺肝。
兒稚立我前，求母夜不眠。
我雖欲告之，哽咽不能言。
積金雖至斗，紆朱走華軒。
失我同心人，撫事皆悲酸。
積日而成時，積時更成年。
山海會崩竭，音容永茫然。